ALLA วางเป้าปี 62 รายได้โต 10% รับเศรษฐกิจขยายตัว-การลงทุนภาครัฐฟื้น
ALLA วางเป้าปี 62 รายได้โต 10% รับเศรษฐกิจขยายตัว-การลงทุนภาครัฐฟื้น
3 ธ.ค. 2561

นายองอาจ ปัณฑุยากร ประธานเจ้าหน้าที่บริหาร บริษัท ออลล่า จำกัด (มหาชน) หรือ ALLA เปิดเผยว่า บริษัทได้จัดทำแผนธุรกิจปี 62 ตั้งเป้าหมายรายได้เติบโตราว 10% เนื่องจากประเมินสถานการณ์เศรษฐกิจในประเทศจะดีขึ้น การลงทุนของภาครัฐและเอกชนจะฟื้นตัวภายหลังการเลือกตั้ง
รวมถึงเห็นความคืบหน้าของโครงการพัฒนาระเบียงเศรษฐกิจพิเศษภาคตะวันออก(EEC) ซึ่งจะสนับสนุนให้เกิดความต้องการใช้อุปกรณ์ขนถ่ายวัสดุในโรงงานอุตสาหกรรม ในส่วนของงานเครนและรอกไฟฟ้า อุปกรณ์ช่องโหลดสินค้า และประตูอุตสาหกรรม ซึ่งเป็นธุรกิจหลักของบริษัท
ในปี 62 บริษัทฯจะเดินหน้าเข้าร่วมประมูลงานในอุตสาหกรรมหลักของประเทศ ทั้งในส่วนของโรงไฟฟ้า รถไฟฟ้า และอุตสาหกรรมปิโตรเคมี เพื่อคาดหวังเพิ่มมูลค่างานในมือ (Backlog) ให้เพิ่มขึ้นจากสิ้นไตรมาส 3/61 มีจำนวน 412 ล้านบาท ซึ่งมูลค่างานดังกล่าวจะทยอยรับรู้ตั้งแต่ไตรมาส 4/61 ไปจนถึงปี 62